
BOSNA I HERCEGOVINA 
FEDERACIJA BOSNE I HERCEGOVINE

POSAVSKI KANTON  

OPĆINSKI SUD U ORAŠJU                       

Broj: 25 0 K 044461 17 K 

Orašje, 22.02.2018. godine

U IME FEDERACIJE BOSNE I HERCEGOVINE


Općinski sud u Orašju, sudac Marko Lukač, uz sudjelovanje zapisničara Marice Pejičić, u kaznenom predmetu protiv optuženog V. S., zastupanog po branitelju Christianu Oršoliću, odvjetniku iz Orašja, zbog kaznenog djela Povreda slobode odlučivanja birača iz članka 195 stavak 1 Kaznenog zakona Federacije Bosne i Hercegovine, a po optužnici Kantonalnog tužiteljstva Posavskog kantona Orašje broj T02 0 KT 0005797 16 od 08.12.2016. godine, potvrđenoj dana 21.12.2016. godine, nakon glavne i javne rasprave održane dana 20.02.2018. godine u nazočnosti tužitelja Kantonalnog tužiteljstva Posavskog kantona Orašje Ivanke Stanić, optuženog V. S. i njegovog branitelja Christiana Oršolića, odvjetnika iz Orašja, donio je i javno objavio dana 22.02.2018. godine slijedeću

P R E S U D U

OPTUŽENI:
V. S., sin H. S. i majke S. S. r. Š., rođen u D., sa prebivalištem u O., Ulica ... , rođen ... , po narodnosti Bošnjak, državljanin BiH, JMBG: ... , po zanimanju diplomirani inženjer šumarstva, oženjen, otac dvoje maloljetne djece, pismen, sa završenom visokom stručnom spremom-šumarski fakutet, vojsku služio 1985/86 godine u K. vodi se u vojnoj evidenciji pri Uredu obrane u O., srednjeg imovnog stanja, od imovine ima obiteljsku kuću u O., 1/2 njive od 7 duluma i vikendicu od 500 m2 na izletištu „K.“, uposlen u Upravi za šumarstvo Ž. P., mjesečno prima plaću u iznosu od oko 1.200,00 KM, ranije neosuđivan, protiv istog se ne vodi postupak za drugo kazneno djelo,

k r i v   j e 

što je:
tijekom predizbornog perioda za Opće izbore u BiH održane dana 12.10.2014. godine, u O., kao kandidat političkog subjekta SDA- Stranke demokratske 
akcije, naveden pod rednim brojem … kandidatske liste za predstavnika u 
Skupštini Ž. P., točno neutvrđenog dana u periodu od 01.10. do 11.10.2014. godine, na cesti u neposrednoj blizini zgrade HVIDRA-e prišao I. O. i pozvao je da sa svojim suprugom dođe u njegovu trgovačku radnju i obećavajući da će im dati po 50,00 KM da oni zauzvrat na izborima glasuju za njega, svjestan da na taj način protupravno utiče na birača da na izborima za institucije u Federaciji glasa za njega kao kandidata, što je i htio, a koji ponuđeni novac je I. O. odbila, 
dakle,
podmićivanjem uticao na birača u Federaciji da na izborima za institucije u Federaciji glasa za pojedinog kandidata,


čime je počinio kazneno djelo Povreda slobode odlučivanja birača iz članka 195 stavak 1 Kaznenog zakona Federacije Bosne i Hercegovine („Sl. novine Federacije BiH“ broj 36/03, 37/03, 21/04, 69/04, 18/05, 42/10, 42/11, 59/14 i 76/14),


pa Sud na temelju članka 7, 42, članka 47 stavak 1 i 3 i članka 49 Kaznenog zakona Federacije BiH, optuženom V. S. sinu H. iz O. zbog počinjenog kaznenog djela Povreda slobode odlučivanja birača iz članka 195 stavak 1 Kaznenog zakona Federacije Bosne i Hercegovine i z r i č e 

NOVČANU KAZNU

u iznosu od 700,00 KM (sedamstotinakonvertibilnihmaraka)

i temelju članka 7, 49 stavak 1, 60 stavak 2 i članka 62 stavak 1, 2 i 3 Kaznenog zakona Federacije Bosne i Hercegovine („Sl. novine Federacije BiH“ broj 36/03, 37/03, 21/04, 69/04, 18/05, 42/10, 42/11, 59/14, 76/14 i 46/16), optuženom optuženom V. S.u, zbog počinjenog kaznenog djela Povreda slobode odlučivanja birača iz članka 195 stavak 1 Kaznenog zakona Federacije Bosne i Hercegovine, i z r i č e 
UVJETNU OSUDU

u kojoj optuženom za počinjeno kazneno utvrđuje kaznu zatvora u trajanju od 2 (dva) mjeseca, koja se neće izvršiti ukoliko optuženi u roku od 1 (jedne) godine ne učini novo kazneno djelo.


Na temelju članka 47 stavak 8 Kaznenog zakona Federacije BiH optuženi V. S. je dužan novčanu kaznu u platiti u roku od 15 (petnaest) dana od dana pravomoćnosti presude.

Na temelju članka 48 stavak 2 i 3 KZ Federacije BiH, ukoliko optuženi ne plati novčanu kaznu u roku koji je utvrđen presudom, Sud će bez odlaganja donijeti odluku da se novčana kazna zamijeni kaznom zatvora tako što će se za svakih započetih stotinu KM novčane kazne odrediti jedan dan zatvora.

Na temelju članka 202 stavak 1, a u svezi sa člankom 199 stavak 2 točka „a“ i „g“ Zakona o kaznenom postupku Federacije BiH, optuženi V. S. je dužan da na ime naknade troškova kaznenog postupka plati novčani iznos od 110,00 KM, te da plati paušal u iznosu od 100,00 KM, a sve to u roku od 15 dana od dana pravomoćnosti presude.

O b r a z l o ž e nj e


Točkom 1. optužnice broj T02 0 KT 0005797 16 od 08.12.2016. godine Kantonalnog tužiteljstva Posavskog kantona Orašje, V. S. sinu H. iz O., stavljeno je na teret izvršenje kaznenog djela Povreda slobode odlučivanja birača iz članka 195 stavak 1 Kaznenog zakona Federacije Bosne i Hercegovine. Ista optužnica je potvrđena od strane Općinskog suda u Orašju dana 21.12.2016. godine.

Kako je optuženi dana 07.02.2017. godine porekao krivnju za predmetno kazneno djelo, Sud je dana 22.01.2018. godine, 05.02.2018. godine i 20.02.2018. godine održao glavnu raspravu.


U dokaznom postupku tužiteljstvo je izvelo dokaz ispitivanjem svjedoka I. O., M. Č., A. H. i M. F. te je u spis uložilo pismene dokaze i to: akt Centralne izborne komisije BiH broj 05-1-07-3-748-2/16 od 11.07.2016. godine sa Odlukom o ovjeravanju kandidatske liste i kandidata političkog subjekta SDA-Stranka demokratske akcije za učešće na općim izborima koji će se održati 12.10.2014. godine Centralne izborne komisije BiH broj 06-1-07-3-296/14 od 07.08.2014. godine, akt OOSDA Odžak od 19.07.2016. godine sa aktom broj 06-021-113/2016 od 16.08.2016. godine Stranke demokratske akcije Sarajevo, fotografija izrađena na papiru formata A4, akt broj 11-3/01-234.2-134/16 od 01.07.2016. godine PS Derventa o podacima iz kaznene evidencije za optuženika, akt Porezne uprave FBiH, godišnja prijava poreza na dohodak za 2015. godinu na ime optuženika V. S., godišnji izvještaj o ukupno isplaćenim plaćama i drugim ličnim primanjima Porezne uprave za 2015. godinu na ime optuženika V. S., svoje rješenje od 06.06.2016. godine o putnom trošku svjedoka M. Č., svoje rješenje od 02.12.2016. godine o putnom trošku svjedoka A. H., akt Sektora krim. policije MUP-a Ž. P. broj 02-2/3-1-04-5-517-I-8/15 od 22.12.2015. godine, svoj nalog MUP-u za poduzimanje istražnih radnji od 23.10.2015. godine, svoj nalog MUP-u za poduzimanje istražnih radnji od 10.07.2015. godine, izvješće o poduzetim mjerama i radnjama od 30.06.2015. godine Odjela za istrage Sektora krim. policije Ž. P., akt od 09.02.2018. godine Kantonalnog poreznog ureda Orašje, Ispostava PU Odžak i listu osiguranih lica za obveznika od 09.02.2018. godine Kantonalnog poreznog ureda Orašje, Ispostava PU Odžak.

Prilikom ispitivanja svjedokinje I. O. tužiteljstvo je kao dokaz koristilo iskaz kojeg je u istrazi dana 23.11.2015. godine dala svjedokinja I. O. te je zapisnik o njenom saslušanju tužiteljstvo uložilo odmah nakon njezinog ispitivanja.

Obrana je izvela dokaz ispitivanjem svjedoka M. P.


Dokaze izvedene na glavnoj raspravi sud je cijenio pojedinačno i u njihovoj međusobnoj svezi i na temelju takve ocjene dokaza izveo zaključak o dokazanosti činjeničnih navoda predmetne optužnice.


Da su dana 12.10.2014. godine u BiH održani opći izbori, sud je utvrdio temeljem iskaza svjedoka M. Č. i A. H., te Odluke broj 06-1-07-3-296/14 od 07.08.2014. godine Centralne izborne komisije BiH kojom se ovjeravaju kandidatske liste i kandidati političkog subjekta SDA-Stranka demokratske akcije za učešće na općim izborima koji će se održati 12.10.2014. godine.

Da se optuženi V. S., kao kandidat Stranke demokratske akcije, nalazio na kandidatskoj listi za Skupštinu Kantona 2 u Federacije BiH-tj. za Skupštinu Posavskog kantona, proizlazi iz navedene Odluke Centralne izborne komisije.


U direktnom ispitivanju na glavnoj raspravi svjedokinja I. O. je navela da iz viđenja poznaje optuženika V. S., da se ne sjeća čime se optuženik bavio 2014. godine, da su joj 2014. godine uručena 2 paketa pomoći sa uljem, makaronima, brašnom kavom i slično-i to jedan paket iz Općine a drugi iz Merhameta te da joj u to vrijeme nije ni od koga nuđen nikakav novac.


S obzirom na odgovor svjedokinje I. O. da joj u to vrijeme ni od koga nije nuđen nikakav novac, tužitelj je na glavnoj raspravi u smislu članka 288 stavak 1 ZKP FBiH kao dokaz koristio iskaz kojeg je u istrazi dana 23.11.2015. godine dala svjedokinja I. O. Tužitelj je pročitao dio iskaza iz istrage svjedokinje I. O. koji glasi: „Dodala bih da je sutradan V. ne znam kako se preziva, a radi u šumariji tj. u blizini ureda HVIDR-e vidjevši me na putu rekao da dođem ja i suprug kod njega u trgovinu te da će nam dati po 50,00 KM da glasamo za njega. Rekla sam mu da od toga nema ništa i nastavila svojim putem“. Nakon što je tužitelj svjedokinji I. O. predočio spomenuti zapisnik o saslušanju u istrazi i to u dijelu potpisa sa tog zapisnika, svjedokinja I. O. je potvrdila da su potpisi na navedenom zapisniku o njenom ispitivanju njeni potpisi, te joj je pružena mogućnost da pročitani dio iskaza iz istrage objasni. Objašnjavajući svoj iskaz iz istrage svjedokinja I. O. je navela da je možda bila u šoku kad je policija došla po nju, da je V. kojeg je spomenula u istrazi „taj čovjek“, pri čemu je svjedokinja I. O. u sudnici pokazala na optuženika V. S., da se ona uvijek „pripadne“ kad vidi policiju, da ona u policiji to nije rekla a da je čitala zapisnik i bila upozorena na posljedice lažnog svjedočenja. Svjedokinja I. O. je pri tome više puta ponovila da joj optuženi nije nikada nudio nikakav novac, čime je ustvari u cijelosti pobila pročitani dio svojeg iskaza iz istrage.

U unakrsnom ispitivanju od strane branitelja optuženog svjedokinja I. O. je izjavila da je policija prema njoj bila gruba, bučna, da su je zastrašivali i da je ona bila uplašena, da je ona govorila jedno a da „ljudi pišu drugo“. U ispitivanju od strane suca svjedokinja I. O. je izjavila da je policija prema njoj bila drska u smislu „onaj te pita ono, onaj te pita ono, onaj te pita ono“. Ovakvim odgovorima je svjedokinja I. O., po mišljenju suda, ukazala da je prilikom njenog ispitivanja  sudjelovalo više policijskih službenika.

Na okolnosti sačinjavanja zapisnika o saslušavanju svjedokinje I. O. u istrazi, povoda za uzimanje na zapisnik izjave I. O. i ponašanja I. O. prilikom davanja izjave u istrazi, svjedočio je na glavnoj raspravi M. F. 


U direktnom ispitivanju na glavnoj raspravi svjedok M. F. navodi da je 2015. godine kao istražitelj bio uposlen u Odjelu za istrage Sektora krim. policije, da je on, a po prijavi o postojanju mogućih nepravilnosti u tijeku izborne kampanje, saslušavao neke svjedoke pa i I. O., da je on poslao policiju da provjeri je li njezin suprug tu, da je I. O. sama došla u policiju da kaže da njezin suprug s tim nema ništa i da je bila voljna da svjedoči o nekim stvarima, da je on I. O. saslušao u prostorijama PU Odžak i da se to saslušanje odnosilo na sve okolnosti vezane za izborne nepravilnosti iz prijave, da su pri saslušanju I. O. bili samo on i I. O., da s njegove strane nije bilo povišenih tonova prema I. O., da je svjedokinja I. O. prilikom saslušanja imala izljeve bijesa i histerije zbog toga što je bila nezadovoljna sveopćom političkom scenom, da je I. O. smatrala kako ima nepravilnih stvari i da je zbog toga bila ljuta a da nije imala nikakvog razloga biti ljuta na njega, da svjedokinja I. O. nije imala primjedbi na zapisnik i da ga je potpisala a da bi on primjedbe u zapisniku naveo da je primjedbi bilo, te da on svjedokinji I. O. nije postavljao ni jedno pitanje koje se odnosilo na radnje V. S., nego da je svjedokinja I. O. općenito ispričala ono što je znala. U ispitivanju od strane suca svjedok M. F. je izjavio da se svjedokinja I. O. policajcima sama ponudila da dođe i da ispriča, da je on pustio svjedokinju I. O. da priča i u zapisnik unio ono što je ona rekla te da nema nikakvog razloga da on u zapisnik ne stavi ono što je tada izjavila svjedokinja I. O.

Sud je u cijelosti poklonio vjeru navedenom iskazu svjedoka M. F. Iskaz svjedoka M. F. je potpun, jasan i precizan a vjerodostojnost i istinitost njegove izjave nije dovedena u pitanje ni kroz unakrsno ispitivanje od strane branitelja optuženika. Osim toga, sud kod svjedoka-policijskog službenika M. F. ne nalazi nikakvih okolnosti ili odnosa-bilo prema svjedokinji I. O. bilo prema optuženiku V. S. - zbog kojih bi sud posumnjao u istinitost njegovog iskazivanja na glavnoj raspravi. Stoga sud nalazi da je M. F., sačinjavajući zapisnik o saslušavanju svjedokinje I. O. od 23.11.2015. godine, u isti vjerno unio izjavu svjedokinje I. O.

Imajući u vidu sadržaj spomenutog iskaza iz istrage I. O., a iz kojeg proizlazi da je optuženi V. S. obećao I. O. i njezinom suprugu dati po 50,00 KM da oni glasuju na izborima za njega, te imajući u vidu činjenicu da je svjedokinja I. O. na glavnoj raspravi izjavila da joj optuženi V. S. nije nudio nikakav novac da ona glasa za njega, i da je ista pobila svoj iskaz iz istrage, ovaj sud je pažljivo analizirao oba iskaza svjedokinje I. O., iskaz iz istrage svjedokinje I. O. doveo u svezu s iskazom sa glavne rasprave svjedoka M. F. i na temelju toga ocijenio i našao da je iskaz svjedokinje I. O. iz istrage vjerodostojan i pouzdan temelj za utvrđivanje činjeničnog stanja iz slijedećih razloga. Kao što je to već ranije rečeno, svjedokinji I. O. je na glavnoj raspravi dana mogućnost da objasni sadržaj svojeg iskaza iz istrage koji je pročitan na glavnoj raspravi. Objašnjenje pročitanog dijela iskaza iz istrage, međutim, za ovaj sud nije logično i prihvatljivo. Naime, objašnjenje svjedokinje I. O. da je „možda bila u šoku“ i da se „pripadne“ kad vidi policiju, nelogično je kad se uzme u obzir činjenica da je ista bez poziva policije i svojom slobodnom voljom odlučila otići u policiju i pred policijskim službenikom govoriti o nepravilnostima koje je uočila prije održavanja spomenutih općih izbora, a što jasno proizlazi iz iskaza sa glavne rasprave svjedoka M. F. Stoga je za sud neprihvatljivo objašnjenje svjedokinje I. O. da se ista boji policije i da je u vrijeme davanja iskaza u istrazi „možda bila u šoku“.

Dalje, u unakrsnom ispitivanju od strane optuženikovog branitelja svjedokinja I. O. navodi da je ona „govorila jedno, ljudi pišu drugo“ te u ispitivanju od strane suca ista navodi da je policija bila drska prema njoj dodajući „onaj te pita, onaj te pita, onaj te pita“. Ovakvi odgovori svjedokinje I. O. bi upućivali na zaključak da je svjedokinju I. O. u istrazi ispitivalo više osoba. Međutim, iz zapisnika o njenom saslušanju u istrazi i iz izjave koju je na glavnoj raspravi dao svjedok M. F. jasno proizlazi da je saslušanje I. O. u istrazi vršio samo policijski službenik M. F. i da prilikom uzimanja izjave svjedokinje I. O. nije bilo drugih policijskih službenika.

Nadalje, na pitanje tužitelja, a nakon pročitanog dijela iskaza iz istrage, tko je osoba koju je u istrazi spomenula kao V., svjedokinja I. O. odgovara-„to je taj čovjek“, pri čemu je u sudnici pokazala na optuženika V. S., što za sud znači da se svjedokinja I. O. sjeća da je prilikom ispitivanja u istrazi spominjala i V. S.

Kad se pri svemu navedenom uzme u obzir i činjenica da je svjedokinja I. O. pročitala i potpisala zapisnik o svojem saslušanju iz istrage, a što ova svjedokinja jasno ističe na glavnoj raspravi, te činjenica da ista na zapisnik nije imala nikakvih primjedbi, a što proizlazi iz samog zapisnika iz istrage i izjave na glavnoj raspravi ispitanog svjedoka M. F., sud zaključuje da njezino pojašnjenje iskaza iz istrage, a koje se u suštini može svesti na tvrdnju da ona „to nije tako rekla“ - što ista svjedokinja navodi na kraju direktnog ispitivanja - nije logično i vjerodostojno.

Isto tako, a s obzirom da je svjedokinja I. O. samo iz viđenja poznavala i poznaje optuženog V. S., kako to ova svjedokinja ističe na glavnoj raspravi, sud zaključuje da svjedokinja I. O. dajući iskaz u istrazi nije imala nikakvog razloga lažno teretiti optuženika V. S., da je njezin iskaz iz istrage vjerodostojan i istinit, te pouzdan temelj za utvrđivanje činjeničnog stanja u ovom kaznenom predmetu.


Nalazeći, dakle, dokazanim činjenične tvrdnje optužnice da su dana 12.10.2014. godine u BiH održani opći izbori, da je optuženi V. S. na tim izborima, i to za predstavnika Skupštine Ž. P., bio kandidat pod rednim brojem … kandidatske liste Stranke demokratske akcije, te poklanjajući u cijelosti vjeru iskazu iz istrage svjedokinje I. O., a iz kojeg iskaza jasno i nedvosmisleno proizlazi da je optuženi V. S. u vrijeme neposredno prije održavanja izbora pozvao I. O. da ona i njezin suprug dođu u njegovu trgovačku radnju obećavajući im dati po 50,00 KM da bi oni na općim izborima glasali za njega, sud je izveo zaključak o dokazanosti činjeničnih navoda predmetne optužnice. 

Prema članku 195 stavak 1 KZ FBiH kazneno djelo Povreda slobode odlučivanja birača čini onaj tko silom, ozbiljnom prijetnjom, prinudom, podmićivanjem ili korištenjem njegovog teškom imovinskog stanja ili na drugi protupravan način utječe na birača u Federaciji da na izborima za institucije u Federaciji ili prilikom glasanja o opozivu ili na referendumu glasa za ili protiv pojedine liste, pojedinog kandidata ili da glasa za ili protiv opoziva, za ili protiv prijedloga o kome se odlučuje referendumom, ili da uopće glasa.

Iz iskaza iz istrage svjedokinje I. O. sud je utvrdio da je optuženi V. S. obećao I. O. da će njoj i njezinom suprugu dati dar - po 50,00 KM - a da za uzvrat oni na izborima glasuju za njega. Takvo obećanje davanja novca smatra se podmićivanjem u smislu navedenog kaznenog djela. Spomenutim podmićivanjem je optuženi V. S. protupravno utjecao na birača da, na tada predstojećim izborima za predstavnika u Skupštini Ž. P. kao institucije u FBiH, glasa za njega čime je optuženi V. S. počinio kazneno djelo Povreda slobode odlučivanja birača iz članka 195 stavak 1 Kaznenog zakona Federacije Bosne i Hercegovine („Sl. novine Federacije BiH“ broj 36/03, 37/03, 21/04, 69/04, 18/05, 42/10, 42/11, 59/14 i 76/14).


Tijekom ovoga kaznenog postupka se kod suda nije pojavila sumnja u uračunljivost optuženog u vrijeme izvršenja kaznenog djela, a samo kazneno djelo je optuženi počinio s direktnim umišljajem. Optuženi je bio svjestan radnje koju poduzima i htio je takvom radnjom utjecati na slobodu opredjeljenja birača u pogledu slobodnog izbora prilikom glasanja, odnosno htio je utjecati na birača da ne izborima glasa za njega kao kandidata Stranke demokratske akcije. Stoga je optuženi V. S., u smislu članka 35 stavak 1 KZ FBiH i kriv za počinjeno kazneno djelo. 

Zbog počinjenog kaznenog djela sud je optuženom V. S.  izrekao novčanu kaznu u iznosu od 700,00 KM i uvjetnu osudu u kojoj mu je utvrdio kaznu zatvora u trajanju od 2 (dva) mjeseca, koja se neće izvršiti ukoliko optuženi u roku od 1 (jedne) godine računajući od dana pravomoćnosti presude ne učini novo kazneno djelo.


Pri tome je sud, imajući u vidu svrhu kažnjavanja i granice kazni za predmetno kazneno djelo, uzeo u obzir sve okolnosti koje utječu da kazna bude manja ili veća. Olakšavajuće okolnosti na strani optuženog sud je našao u njegovom pristojnom vladanju pred sudom, činjenici da je optuženi obiteljski čovjek i otac dvoje maloljetne djece, da radnu izvršenja predmetnog kaznenog djela poduzeo samo prema jednom biraču te da do vremena počinjenja predmetnog kaznenog djela optuženi nije bio osuđivan. Otežavajućih okolnosti na strani optuženog sud nije našao.

Cijeneći navedene okolnosti te imajući u vidu činjenicu da je optuženi uposlena osoba s mjesečnom plaćom u iznosu od oko 1.200,00 KM, sud je optuženiku V. S. za počinjeno kazneno djelo izrekao novčanu kaznu u iznosu od 700,00 KM.


Isto tako, cijeneći navedene olakšavajuće okolnosti koje se odnose na ličnost optuženika i počinjeno kazneno djelo sud smatra da, uz izrečenu novčanu kaznu, izvršenje kazne zatvora prema optuženom nije nužno radi kaznenopravne zaštite, nego da se svrha kaznenopravnih sankcija može ostvariti i tako da se optuženiku uputi upozorenje uz prijetnju kaznom zatvora. Sud, naime, smatra da će i uvjetna osuda kao mjera upozorenja spriječiti optuženika da ubuduće čini kaznena djela i potaknuti njegov preodgoj te da će preventivno utjecati i na druge osobe da poštuju pravni poredak i ne čine kaznena djela, čime će se ostvariti zaštita društva od činjenja kaznenih djela. Stoga je sud optuženiku V. S., uz izrečenu novčanu kaznu, za počinjeno kazneno djelo izrekao i uvjetnu osudu u kojoj mu je utvrdio kaznu zatvora u trajanju od 2 mjeseca, a koja se kazna neće izvršiti ukoliko optuženi u roku od 1 godine od dana pravomoćnosti presude ne počini novo kazneno djelo.

Odluka suda o roku plaćanja novčane kazne (15 dana od dana pravomoćnosti presude) se temelji na članku 47 stavak 8 Kaznenog zakona Federacije BiH, dok je odluku o zamjeni novčane kazne u kaznu zatvora, ukoliko optuženi u određenom roku ne plati novčanu kaznu, sud donio primjenom članku 48 stavak 2 i 3 Kaznenog zakona Federacije BiH.


Troškovi ovog kaznenog postupka se sastoje od putnog troška u iznosu od po 25,00 KM isplaćenog u istrazi svjedocima M. Č. i A. H., putnog troška u iznosu od po 20,00 KM na ime dolaska svjedoka I. O., A. H. i M. Č. na glavnu raspravu održanu dana 22.01.2018. godine te paušala u iznosu od 100,00 KM. Visinu paušala je sud odredio imajući u vidu kratko trajanje ovog kaznenog postupka, njegovu srednju složenost i imovno stanje optuženog. Kako je optuženi oglašen krivim, to je isti temeljem članka 202 stavak 1 Zakona o kaznenom postupku Federacije BiH, dužan naknaditi spomenute troškove ovog kaznenog postupka.
POUKA O PRAVU NA ŽALBU:
Protiv ove presude može se izjaviti žalba Kantonalnom 

sudu u Odžaku u roku od 15 dana od dana prijema

pismenog otpravka presude, a putem ovoga Suda.

 Zapisničar 





       
  S u d a c

Marica Pejičić



                  Marko Lukač

